настоящия регламент.
 (7)
 Когато процедурата за пряко преобразуване, посочена в приложението, не е приложима, компетентните органи на държавите членки и Агенцията следва да имат право да използват други процедури за преобразуване, ако чрез тях се постига еквивалентна класификация по ERCS.
 (8)
 За да се осигури нейното ефективно прилагане, е необходимо постоянно наблюдение и подобряване на ERCS. Необходимо е да се определят подробни правила за такова наблюдение и подобряване, а Агенцията следва да подпомага Комисията при прегледа и наблюдението. За тази цел държавите членки следва да докладват редовно и в предписаните срокове на Агенцията и на Комисията за използването на ERCS и нейната оценка.
 (9)
 Компетентните органи на държавите членки и Агенцията трябва да се подготвят за прилагането на ERCS, по-специално като адаптират вътрешните си процеси и евентуално разпределят допълнителни ресурси. В член 24, параграф 3 от Регламент (ЕС) No 376/2014 обаче се предвижда, че член 7, параграф 2 от посочения регламент, с който се възлага използването на ERCS от държавите членки и Агенцията, се прилага след влизането в сила на делегираните актове и актовете за изпълнение, с които се определя и разработва ERCS. Делегиран регламент (ЕС) 2020/2034 на Комисията за определяне на ERCS вече влезе в сила на 31 декември 2020 г. Поради това не е възможно да се отложи приложимостта на задължението за използване на ERCS след датата на влизане в сила на настоящия регламент. Освен това за целите на годишния преглед на безопасността, публикуван от Агенцията в съответствие с член 72, параграф 7 от Регламент (ЕС) 2018/1139 на Европейския парламент и на Съвета (3), е от съществено значение докладите за събития, прехвърлени в ЕЦР в срок от една година, да бъдат оценени по хармонизиран начин. Задължението за класифициране на събитията в съответствие с ERCS следва да започне да се прилага от датата на влизане в сила на настоящия регламент. Поради това настоящият регламент следва да влезе в сила на 1 януари 2023 г.
 (10)
 Мерките, предвидени в настоящия регламент, са в съответствие със становището на комитета, създаден съгласно член 127 от Регламент (ЕС) 2018/1139,
 ПРИЕ НАСТОЯЩИЯ РЕГЛАМЕНТ:
 Член 1
 Предмет
 С настоящия регламент се определят редът и условията за прилагане на общата европейска схема за класификация на риска („ERCS“), определена в Делегиран регламент (ЕС) 2020/2034.
 Член 2
 Определения
 За целите на настоящия регламент се прилагат определенията от член 2 от Делегиран регламент (ЕС) 2020/2034.
 Прилагат се и следните определения:
 (1)
 „методика ARMS-ERC“ означава методиката за оценяване на оперативните рискове, разработена от секторната работна група за управленски решения във връзка с рисковете във въздухоплаването ARMS (Airline Risk Management Solutions);
 (2)
 „УВД“ означава управление на въздушното движение, както е определено в член 2, параграф 10 от Регламент (EО) No 549/2004 на Европейския парламент и на Съвета (4);
 (3)
 „оценка на сериозността за УВД — бордови системи“ означава частта от методиката RAT, с която се оценява въздействието на събитието върху въздушните операции;
 (4)
 „оценка на сериозността за УВД — наземни системи“ означава частта от методиката RAT, с която се оценява въздействието на събитието върху функционирането на системата за УВД (процедури, оборудване